Constelația Orion, numită și Vânătorul, este o constelație foarte cunoscută din emisfera nordică. Ea este vizibilă de pe teritoriul României în perioada noiembrie – aprilie. Prin mijlocul constelației trece ecuatorul ceresc, ceea ce face ca ea să fie vizibilă din orice punct al Terrei, fascinând oamenii încă din antichitate. Stelele sale sunt foarte strălucitoare, putând fi văzute cu ochiul liber:
-Betelgeuse (Alpha Orionis), este o supergigantă roșie (a 12-a stea ca strălucire pe cerul nocturn) - este umărul drept al vânătorului Orion;
-Rigel (Beta Orionis), este o supergigantă albastră (a 7-a stea ca strălucire pe cerul nocturn) - este piciorul stâng al lui Orion;
-Bellatrix (Gamma Orionis), este o gigantă de tip B - este umărul stâng al lui Orion;
-Alnitak (Zeta Orionis), Alnilam (Epsilon Orionis) și Mintaka (Delta Orionis) formează centura lui Orion;
-Saiph (Kappa Orionis) este o stea tot atât de mare ca și Rigel, dar nu atât de strălucitoare - este piciorul drept al lui Orion;
-Hatsya (Iota Orionis) - care formează vârful spadei lui Orion;
-Meissa (Lambda Orionis) ce formează capătul spadei lui Orion.
Centura lui Orion  este formată din trei stele strălucitoare, situate aparent pe o linie. Este denumită și "Cei trei regi". În jurul acesteia, alte patru stele strălucitoare compun „corpul” vânătorului. În parte stângă, chiar sub centură, se găsește Nebuloasa Cap de cal.
Aparent, privind tot sub „centură”, observăm „Sabia lui Orion”, formată din mai multe stele micuțe (acolo se află Nebuloasa Orion și Trapezul lui Orion).
Orientarea pe bolta cerească se poate face foarte ușor cunoscând bine constelația Orion. Prelungind linia centurii înspre sud-est, ajungem la steaua Sirius (α din constelația Câinele mare); înspre nord-vest o găsim pe Aldebaran (α din constelația Taurus). O linie ce trece prin ceafa lui Orion ne îndreaptă spre Procyon (α din constelația Câinele mic). O altă linie ce trece de la Rigel prin Betelgeuse ne indică poziția stelelor Castor respectiv Pollux (α și β din constelația Gemenii). 
Rigel face parte din „Cercul de Iarnă”, din care mai fac parte și Sirius, Procyon, Aldebaran, Capella și Castor. 
„Triunghiul de Iarnă” este format din Sirius, Betelgeuse și Procyon. 
Constelația a fost binecunoscută tuturor popoarelor, începând cu akkadienii, sumerienii, egiptenii, evreii, grecii și romanii, popoarele scandinave și continuând cu indienii, chinezii, amerindienii și aborigenii australieni.

https://ro.wikipedia.org/wiki/Orion_(constela%C8%9Bie)
https://ro.wikipedia.org/wiki/Betelgeuse
http://cdsportal.u-strasbg.fr/?target=Horsehead%20Nebula

